《春三月扫坟之作》
明代·郭廑

青山两屐草芊芊，独抱冲忧隔九泉。古道残春馀薤露，空林斜日带枫烟。

云来陇树啼猿外，花落岩扃野鸟前。归去高堂情未极，惠连相对益凄然。

作者简介：郭廑，字敬夫，福州人，有《镜湖清唱》。徐兴公云：敬夫，吾乡隐君子，百年来罕有知者。其《题青铺岭绝句》云：“家林想在空濛外，一带螺江隐翠微”。又有“门前湖白与山青，分携空过白湖亭”之句。其所居当在白湖螺浦之间，与赵景哲相邻并也。